Diari Oficial de la Generalitat Valenciana


Sumari del DOGV 9953, del 08-10-2024 (2024/10144)

ORDE 10/2024, de 4 d'octubre, per la qual s'aproven les bases reguladores de les ajudes per a projectes desenrotllats dins de les estratègies de desenrotllament local participatiu aprovades als grups d'acció local de pesca a la Comunitat Valenciana en el marc del període de programació del Fons Europeu Marítim, de Pesca i Aqüicultura (FEMPA) 2021-2027.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/10/04/10/dof/vci/html**

### Dades del document

Número de DOGV
:   9953

Data del DOGV
:   08-10-2024

Secció del DOGV
:   I. DISPOSICIONS GENERALS

Número del document
:   2024/10942

CVE
:   CKPJ-T-1817-83395

Data del document
:   04-10-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Ordre

Anàlisi jurídica

 Descriptors 

:   * ajuda pública
    * conservació de la pesca
    * regulació de la pesca

ÍNDEX

Preàmbul

Capítol I. ASPECTES GENERALS

Article 1. Objecte i àmbit d'actuació

Article 2. Règim jurídic

Article 3. Finançament, quantia, procediment de concessió i publicació de les ajudes

Article 4. Persones beneficiàries

Article 5. Obligacions de les entitats beneficiàries

Article 6. Projectes elegibles

Article 7. Gastos subvencionables

Article 8. Gastos no subvencionables

Article 9. Compatibilitat de les ajudes

Article 10. Protecció de dades de caràcter personal

Article 11. Publicitat, transparència, subministrament d'informació i dades obertes

Article 12. Requisits de notificació, comunicació o exempció

Article 13. Condicions específiques per a les ajudes deminimis

Capítol II. PROCEDIMENT DE CONCESSIÓ

Article 14. Òrgans competents

Article 15. Forma i termini de presentació de les sol·licituds

Article 16. Instrucció del procediment

Article 17. Valoració de sol·licituds

Article 18. Resolució de la concessió d'ajuda

Article 19. Notificació

Article 20. Modificació de les operacions

Article 21. Subvencions plurianuals

Capítol III. JUSTIFICACIÓ I PAGAMENT

Article 22. Justificació de l'acció i sol·licitud de pagament

Article 23. Pagament de l'ajuda

Article 24. Acomptes

Article 25. Comunicació dels resultats de l'operació finançada

Article 26. Verificacions del manteniment de les inversions

Capítol IV. CONTROLS I REINTEGRAMENT DE L'AJUDA

Article 27. Actuacions de comprovació, control i inspecció de les ajudes

Article 28. Pèrdua o minoració de l'ajuda

Article 29. Reintegrament

Capítol V. RÈGIM I PROCEDIMENT SANCIONADOR

Article 30. Responsabilitats i règim sancionador

Disposició addicional primera. Absència de repercussió econòmica

Disposició addicional segona. Delegació

Disposició derogatòria única. Derogació normativa

Disposició final primera. Disposicions aplicables i desplegament

Disposició final segona. Entrada en vigor

PREÀMBUL

El Reglament (UE) 2021/1060, del Parlament Europeu i del Consell, de 24 de juny de 2021, pel qual s’establixen les disposicions comunes relatives al Fons Europeu de Desenrotllament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d’Aqüicultura, així com les normes financeres per a estos fons i per al Fons d’Asil, Migració i Integració, el Fons de Seguretat Interior i l’Instrument de suport financer a la gestió de fronteres i la política de visats (d’ara en avant, RDC), establix les bases del desenrotllament local participatiu en el capítol II del títol III, i establix els grups d’acció local com els instruments bàsics amb els quals s’implementa este desplegament per mitjà de l’elaboració i posada en pràctica de les estratègies de desenrotllament local participatiu (d’ara en avant, EDLP).

El Reglament (UE) 2021/1139, del Parlament Europeu i del Consell, de 7 de juliol de 2021, pel qual s’establix el Fons Europeu Marítim, de Pesca i d’Aqüicultura (d’ara en avant, FEMPA), i pel qual es modifica el Reglament (UE) 2017/1004, preveu el desenrotllament sostenible de les zones pesqueres i aqüícoles seguint el plantejament pel que fa al desenrotllament local participatiu que conté el Reglament (UE) 2021/1060, a l’efecte del qual inclou de manera expressa els grups d’acció local del sector pesquer (d’ara en avant, GALP) —compostos per representants dels interessos socioeconòmics locals públics i privats, en els quals cap grup d’interés únic controle la presa de decisions— com els instruments que dirigiran el desenrotllament local participatiu mitjançant l’elaboració i la posada en marxa de les estratègies de desenrotllament local participatiu.

El desenrotllament local participatiu s’emmarca en la prioritat 3 del FEMPA amb l’objectiu de «permetre una economia blava sostenible en les zones costaneres, insulars i interiors, i fomentar el desenrotllament de les comunitats pesqueres i aqüícoles».

El Programa espanyol del Fons Europeu Marítim, de Pesca i d’Aqüicultura 2021-2027 està aprovat en virtut de la Decisió d’execució de la Comissió de 29 de novembre de 2022. D’acord amb este, el desenrotllament local participatiu és la ferramenta de dinamització del territori, i les estratègies de desenrotllament local participatiu se centren en les comunitats locals costaneres en què els sectors pesquer i aqüícola són representatius, el qual du a terme actuacions d’interés col·lectiu i d’impacte local.

En data 26 de desembre de 2022, va ser publicada en el *Diari Oficial de la Generalitat Valenciana*  núm. 9497 l’Orde 19/2022, de 20 de desembre, de la Conselleria d’Agricultura, Desenrotllament Rural, Emergència Climàtica i Transició Ecològica, per la qual es regula i convoca la selecció d’organitzacions candidates per a preparar estratègies de desenrotllament local participatiu (EDLP) i per a constituir-se i ser reconegudes posteriorment com a grups d’acció local de pesca (GALP). Els candidats seleccionats es van comprometre a elaborar les estratègies de desenrotllament local en el seu territori. Estes estratègies, tal com s’establix en el Reglament (UE) 2021/1139, es podran centrar en el sector pesquer o en el sector de l’aqüicultura, o ampliar-se i destinar-se a la diversificació de les comunitats locals.

La Resolució de 28 de març de 2023, del director general competent en pesca marítima i aqüicultura va establir la relació d’entitats seleccionades com a candidates i un finançament indicatiu de l’ajuda preparatòria. En total, es van seleccionar 4 entitats candidates amb un finançament indicatiu de l’ajuda preparatòria.

Això va suposar la finalització de la primera fase d’implantació del desenrotllament local en el sector pesquer per al període de programació del FEMPA.

En data 17 d’agost de 2023, es va publicar l’Orde 24/2023, de 10 d’agost de 2023, de la Conselleria d’Agricultura, Ramaderia i Pesca, per la qual es regula el procediment d’elaboració i selecció de les estratègies de desenrotllament local participatiu del sector pesquer (EDLP) en el marc del període de programació del Fons Europeu Marítim, de Pesca i Aqüicultura (FEMPA) 2021-2027, i s’aproven conjuntament les bases reguladores i la convocatòria per a concedir les ajudes preparatòries per a la seua elaboració.

La Resolució d’11 de juliol de 2024 del director general de Pesca va establir la relació de les estratègies de desenrotllament local participatiu seleccionades i l’assignació pressupostària que correspon a cada un d’estes per al període de programació del FEMPA.

La implementació i posada en marxa de les estratègies seleccionades en el seu àmbit territorial s’efectuarà per mitjà de projectes i operacions que duguen a terme promotors públics i privats, els quals poden rebre suport del FEMPA mitjançant les ajudes que es regulen en esta orde.

Esta orde s’adequa als principis de necessitat, eficàcia, proporcionalitat, seguretat jurídica, transparència, i eficiència segons el que s’establix en l’article 129.1 de la Llei 39/2015, d’1 d’octubre, del procediment administratiu comú de les administracions públiques, i en l’article 59 de la Llei 1/2022, de 13 d’abril, de la Generalitat, de transparència i bon govern de la Comunitat Valenciana.

En virtut del principi de necessitat i eficàcia, el desplegament d’esta orde dona resposta a una raó d’interés general, basada en la implantació del desenrotllament local en l’àmbit pesquer a la Comunitat Valenciana i possibilitant el desenrotllament d’una economia blava en les zones costaneres.

En virtut del principi de proporcionalitat, esta orde conté la regulació imprescindible per a atendre esta necessitat. En virtut del principi d’eficiència s’ha plantejat simplificar els procediments i reduir les càrregues administratives mitjançant la presentació telemàtica de les sol·licituds i de l’actuació dels GALP com a entitats col·laboradores de l’Administració.

A fi de garantir el principi de seguretat jurídica, esta orde s’exercirà de manera coherent amb la resta de l’ordenament jurídic, nacional i de la Unió Europea, i generarà un marc normatiu estable, predictible, integrat, clar i de certitud.

En aplicació del principi de transparència, el projecte d’orde s’ha sotmés a tots els tràmits i les consultes preceptives a fi de possibilitar que els potencials destinataris tinguen una participació activa en l’elaboració d’esta orde.

El resultat d’este procediment serà la selecció d’actuacions que articularan i seran útils per a aconseguir els objectius que es descriuen en les estratègies aprovades en els respectius territoris.

De conformitat amb el que establix l’article 164.a de la Llei 1/2015, de 6 de febrer, d’hisenda pública, del sector públic instrumental i de subvencions, les ajudes regulades en esta orde s’integren en el Pla estratègic de subvencions 2024-2026 de la Conselleria d’Agricultura, Ramaderia i Pesca, aprovat mitjançant la Resolució de 5 d’abril de 2024.

La Comunitat Valenciana, tal com establix el seu Estatut d’Autonomia, té atribuïda la competència exclusiva de la Generalitat en les matèries de «pesca en aigües interiors, marisqueig, aqüicultura, caça i pesca fluvial i lacustre. Confraries de pescadors». De conformitat amb l’article 50 de la mateixa norma, té la competència en el marc de la legislació bàsica de l’Estat i, si és el cas, en els termes que esta establisca, en el desplegament legislatiu i l’execució en matèria d’ordenació pesquera, i correspon a la Conselleria d’Agricultura, Aigua, Ramaderia i Pesca la gestió de les ajudes comunitàries en estes matèries.

A la vista de la proposta de la Direcció General de Pesca, òrgan directiu que té atribuïdes les funcions relatives a l’execució de la política pesquera comunitària, així com la gestió del Fons Europeu Marítim, de Pesca i d’Aqüicultura.

Vistos els preceptes legals citats, la Llei 39/2015, d’1 d’octubre, i altres normes aplicable general i pertinent.

Una vegada complits els tràmits d’audiència i informació pública del projecte d’orde, i després de complir els tràmits d’informe previ preceptiu de l’Advocacia General de la Generalitat i de la Intervenció Delegada conforme a l’article 165.1 de la Llei 1/2015, de 6 de febrer, a l’empara del que es disposa en este article, en relació amb el Decret 17/2024, de 12 de juliol, del president de la generalitat, pel qual es determinen el nombre i la denominació de les conselleries i les seues atribucions i el Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat, fent ús de les facultats que em conferix l’article 28 de la Llei 5/1983, de 30 de desembre, del Consell, i conforme amb el Consell Jurídic Consultiu de la Comunitat Valenciana,

ORDENE

CAPÍTOL I

*Aspectes generals*

*Article 1. Objecte i àmbit d’actuació*

1. L’objecte d’esta orde és establir les bases reguladores per a la concessió d’ajudes, en règim de concurrència competitiva, per a projectes desenrotllats dins de les EDLP aprovades als GALP a la Comunitat Valenciana, en el marc del període de programació del Fons Europeu Marítim, de Pesca i Aqüicultura (FEMPA) 2021-2027.

2. Els GALP participaran en la gestió dels expedients dels seus respectius àmbits territorials.

3. Els GALP s’emmarquen amb la figura «d’entitat col·laboradora», que depenen directament de l’organisme intermedi de gestió, per a la qual cosa s’han formalitzat convenis de col·laboració amb la Generalitat per mitjà de la conselleria competent en matèria de pesca marítima i aqüicultura, d’acord amb el que es preveu en la Llei 38/2003, de 17 de novembre, general de subvencions.

*Article 2. Règim jurídic*

Les ajudes per a projectes desenrotllats dins de les EDLP aprovades als GALP a la Comunitat Valenciana es regiran, sense perjuí de les previsions que continga esta orde, per les normes següents:

1. Reglament (UE) 2021/1060, del Parlament Europeu i del Consell, de 24 de juny de 2021, pel qual s’establixen les disposicions comunes relatives al Fons Europeu de Desenrotllament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d’Aqüicultura, així com les normes financeres per a estos fons i per al Fons d’Asil, Migració i Integració, el Fons de Seguretat Interior i l’Instrument de suport financer a la gestió de fronteres i la política de visats. A partir d’ara, RDC.

2. Reglament (UE) 2021/1139, del Parlament Europeu i del Consell, de 7 de juliol de 2021, pel qual s’establix el Fons Europeu Marítim, de Pesca i d’Aqüicultura, i pel qual es modifica el Reglament (UE) 2017/1004. D’ara en avant, RFEMPA.

3. Reglament (UE, Euratom) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió.

4. Reglament d’execució (UE) 2022/79, de la Comissió, de 19 de gener de 2022, pel qual s’establixen disposicions aplicables del Reglament (UE) 2021/1139, del Parlament Europeu i del Consell, pel que fa al registre, la transmissió i la presentació de les dades sobre l’execució de cada operació.

5. Reglament delegat (UE) 2022/2181, de la Comissió, de 29 de juny de 2022, pel qual es completa el Reglament (UE) 2021/1139, pel que fa a les dates d’inici i els períodes de temps, en relació amb la inadmissibilitat de les sol·licituds d’ajuda.

6. Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  (DOUE L 2831 de 15.12.2023).

7. Programa espanyol del Fons Europeu Marítim, de Pesca i d’Aqüicultura per a Espanya 2021-2027 (a partir d’ara, PO) aprovat per Decisió d’execució de la Comissió de 29 de novembre de 2022.

8. Criteris de selecció per a la concessió de les ajudes del programa del FEMPA aprovats per acord del Comité de Seguiment del Programa FEMPA 2021-2027 el 19 de juliol de 2023.

9. Orde 19/2022, de 20 de desembre, de la Conselleria d’Agricultura, Desenrotllament Rural, Emergència Climàtica i Transició Ecològica, per la qual es regula i convoca la selecció d’organitzacions candidates per a preparar estratègies de desenrotllament local participatiu (EDLP) i per a constituir-se i ser reconegudes posteriorment com a grups d’acció local de pesca (GALP).

10. Resolució de la selecció d’organitzacions candidates per a preparar estratègies de desenrotllament local participatiu (EDLP) i per a constituir-se i ser reconegudes posteriorment com a grups d’acció local de pesca, regulat per mitjà de l’Orde 19/2022, del 20 de desembre, en el marc del FEMPA 2021- 2027.

11. Orde 24/2023, de 10 d’agost, de la Conselleria d’Agricultura, Ramaderia i Pesca, per la qual es regula el procediment d’elaboració i selecció de les estratègies de desenrotllament local participatiu del sector pesquer (EDLP) en el marc del període de programació del Fons Europeu Marítim, de Pesca i Aqüicultura (FEMPA) 2021-2027, i s’aproven conjuntament les bases reguladores i la convocatòria per a concedir les ajudes preparatòries per a la seua elaboració.

12. La Resolució d’11 de juliol de 2024 del director general de Pesca va establir la relació de les estratègies de desenrotllament local participatiu seleccionades i l’assignació pressupostària que correspon a cada una d’estes per al període de programació del FEMPA.

13. Seran aplicables, de manera supletòria, els procediments de concessió i control que es preveuen en la normativa reguladora de les subvencions públiques.

*Article 3. Finançament, quantia, procediment de concessió i publicació de les ajudes*

1. Les ajudes regulades en esta orde estaran cofinançades en un 70 % pel Fons Europeu Marítim, de Pesca i d’Aqüicultura, i la resta, per la Generalitat Valenciana, tal com es determina en el Programa espanyol del FEMPA, aprovat per mitjà de la Decisió d’execució de la Comissió de 29 de novembre de 2022.

2. Les ajudes es concediran en règim de concurrència competitiva mitjançant convocatòries, sempre que hi haja disponibilitat pressupostària. Les convocatòries es publicaran en la Base de dades nacional de subvencions (BDNS), www.pap.hacienda.gob.es/bdnstrans/index, i un extracte d’esta publicació en el *Diari Oficial de la Generalitat Valenciana*.

3. En les convocatòries es fixarà la quantia màxima de la subvenció i l’aplicació pressupostària dels pressupostos generals de la Generalitat Valenciana a la qual s’imputen.

4. La convocatòria serà de caràcter obert i establirà la realització de diversos procediments de selecció successius, seguint el que establix l’article 59 del Reglament de la Llei general de subvencions, aprovat pel Reial decret 887/2006, de 21 de juliol.

En la convocatòria es concretarà el nombre de resolucions successives que hauran de recaure i, per a cada una d’estes:

a) L’import màxim que s’ha d’atorgar.

b) El termini màxim de resolució de cada un dels procediments.

c) El termini en què, per a cada una, podran presentar-se les sol·licituds.

Quan a la finalització d’un període s’hagen concedit les subvencions corresponents i no s’haja esgotat l’import màxim a atorgar, es podrà traslladar la quantitat no aplicada al procediment de selecció immediatament posterior.

5. El gasto previst per a estes ajudes es podrà imputar a exercicis posteriors a aquell en què recaiga la resolució de concessió, d’acord amb el que es preveu en l’article 57 del Reglament de la Llei general de subvencions.

6. Tant la concessió de l’ajuda com el pagament quedaran supeditats a l’existència de crèdit adequat i suficient en l’aplicació pressupostària corresponent dels pressupostos generals de la Generalitat Valenciana.

7. Per a establir el percentatge d’ajuda màxima en els projectes presentats per a operacions a l’empara de l’EDLP corresponent, es tindran en compte els límits que establisquen l’EDLP aprovada per la Resolució d’11 de juliol de 2024 del director general de Pesca en el seu respectiu àmbit territorial, i es complirà, en tot cas, el màxim que s’establix en l’article 41 de l’RFEMPA.

8. En el cas de projectes als quals no se’ls aplique l’exempció aplicable de les normes sobre ajudes estatals establides en l’article 10.2 del Reglament del FEMPA, caldrà ajustar-se al que es disposa en el Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*, entre estes, la limitació de no rebre més de 300.000 € d’ajuda en els tres anys anteriors a la data de concessió.

*Article 4. Persones beneficiàries*

1. Amb caràcter general, podran ser persones beneficiàries de les ajudes les persones físiques, jurídiques i les entitats sense personalitat jurídica que desenrotllen projectes integrats en les EDLP i siguen coherents amb els objectius i les prioritats que s’establisquen en esta, en l’àmbit territorial de la Comunitat Valenciana. S’entendrà que un projecte està integrat en l’EDLP quan haja sigut avaluat i aprovat pel GALP corresponent en el seu àmbit territorial.

Quan es tracte d’entitats sense personalitat jurídica, haurà de fer-se constar expressament en la sol·licitud la quota de participació de cada un dels membres que la componen, que tindran igualment la condició de beneficiaris. Llevat que es dispose una altra cosa en la sol·licitud, es considerarà que cada membre assumirà els compromisos d’execució i rebrà un percentatge de la subvenció equivalent a la quota de participació en l’entitat. En qualsevol cas, haurà de nomenar-se un representant o un apoderat únic de l’entitat, amb poders suficients per a complir les obligacions que, com a beneficiari, corresponen a l’entitat. No podrà dissoldre’s l’entitat fins que haja transcorregut el termini de prescripció que preveuen els articles 39 i 65 de la Llei 38/2003, de 17 de novembre.

Els GALP no podran ser beneficiaris i executar operacions conforme a l’estratègia.

2. La persona beneficiària haurà de:

a) Disposar d’una capacitat financera i unes fonts de finançament estables i suficients per a mantindre la seua activitat durant tot el període subvencionat, així com per a participar en el seu finançament. Esta condició s’acreditarà mitjançant una declaració responsable i es verificarà per mitjà de les dades econòmiques dels tres últims exercicis reflectits en els comptes anuals aprovats i depositats en el Registre Mercantil o en el registre oficial en què haja d’estar inscrit. Tal com s’arreplega en el punt 5 de l’article 198 del Reglament (UE, Euratom) número 2018/1046, la verificació de la capacitat financera no s’aplicarà als casos següents:

i) les persones físiques beneficiàries d’ajudes per a educació;

ii) les persones físiques més necessitades, com ara desocupats i refugiats, i que reben ajuda directa;

iii) els organismes públics, entre els quals s’inclouen les organitzacions dels estats membres;

iv) les organitzacions internacionals;

v) les persones o les entitats que sol·liciten bonificacions de tipus d’interés i subvencions de comissions de garanties quan l’objectiu d’estes bonificacions i subvencions siga reforçar la capacitat financera d’un beneficiari o generar una renda.

b) Disposar de les competències i qualificacions professionals necessàries per a dur a terme l’acció o el programa de treball proposats.

3. No podran ser persones beneficiàries de les ajudes:

a) Les persones o entitats en què concórreguen qualsevol dels supòsits de l’article 13.2 i 3 de la Llei 38/2003, de 17 de novembre. Esta condició s’acreditarà mitjançant una declaració responsable i es verificarà per mitjà de les consultes de l’òrgan gestor (amb autorització prèvia) o la documentació aportada pel sol·licitant i que es detallarà en la convocatòria.

b) Per a subvencions amb un import superior a 30.000 euros, quan els sol·licitants siguen persones físiques i jurídiques, distintes de les entitats de dret públic, amb ànim de lucre subjectes a la Llei 3/2004, de 29 de desembre, per la qual s’establixen mesures de lluita contra la morositat en les operacions comercials, no podran obtindre la condició de beneficiari quan incomplisquen els terminis de pagament previstos en la llei mencionada. Esta condició s’acreditarà mitjançant una declaració responsable en cas d’empreses que, d’acord amb la normativa comptable, no tinguen l’obligació de presentar comptes o que presenten comptes de pèrdues i guanys abreujats. En cas contrari, s’acreditarà mitjançant un certificat o un informe de procediments acordats elaborat per un auditor inscrit en el ROAC.

c) Els qui estiguen subjectes a una orde de recuperació d’ajudes a conseqüència d’una decisió prèvia de la Comissió Europea que les declare il·legals i incompatibles amb el mercat comú.

d) Els qui incomplisquen la norma sobre integració de persones amb discapacitat o, si és el cas, l’exempció, d’acord amb el que es disposa en el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l’ocupació de les persones amb discapacitat. Esta condició s’acreditarà mitjançant una declaració responsable.

4. A més, seran inadmissibles durant un període de temps establit de conformitat amb els annexos I, II, III i IV del Reglament delegat (UE) 2022/2181, i l’apartat 4 dels criteris de selecció, les sol·licituds d’ajudes presentades per operadors respecte dels quals l’autoritat competent haja comprovat que:

a) Han comés infraccions greus d’acord amb l’article 42 del Reglament (CE) 1005/2008, del Consell, o a l’article 90 del Reglament (CE) 1224/2009, o de conformitat amb altres actes legislatius adoptats pel Parlament Europeu i pel Consell en el marc de la política pesquera comuna (d’ara en avant, PPC).

b) Han estat involucrats en l’explotació, gestió o propietat d’algun vaixell pesquer inclòs en la llista de vaixells INDNR de la Unió Europea, segons disposa l’article 40, apartat 3, del Reglament (CE) 1005/2008, o d’algun vaixell amb pavelló de països considerats tercers països no cooperants, segons s’establix en l’article 33 d’este reglament.

c) Han comés algun dels delictes mediambientals establits en els articles 3 i 4 de la Directiva 2008/99/CE, del Parlament Europeu i del Consell, en cas que la sol·licitud d’ajudes es referisca a les activitats de l’aqüicultura.

El període d’inadmissibilitat s’iniciarà en la data en què adquirisca fermesa la resolució sancionadora en la qual es determina la comissió de la infracció.

5. Tampoc seran admissibles, durant el mateix període establit en el punt anterior, les sol·licituds presentades per un operador respecte del qual l’autoritat competent corresponent haja determinat, per mitjà d’una resolució definitiva, que ha comés frau, tal com es definix en l’article 3 de la Directiva (UE) 2017/1371, en el context del FEMP o del FEMPA.

6. A l’efecte d’acreditar els requisits dels punts 4 i 5, es presentarà una declaració responsable i un certificat d’antecedents penals.

*Article 5. Obligacions de les entitats beneficiàries*

1. Les persones beneficiàries de les ajudes hauran de complir amb les obligacions específiques que exigisca esta orde, en l’EDLP aprovada en el seu àmbit territorial, l’RDC i el FEMPA. Igualment, quedaran, en tot cas, subjectes a les obligacions que imposa l’article 14 de la Llei 38/2003, de 17 de novembre.

2. En particular, hauran de complir el següent:

a) Realitzar les inversions per a les quals sol·licita l’ajuda i exercir l’activitat que fonamenta la concessió de la subvenció en la forma i els terminis establits.

b) Justificar la subvenció concedida en els termes previstos en la normativa reguladora de les ajudes, així com el compliment dels requisits i les condicions, la realització de l’activitat i el compliment de la finalitat que determinen la concessió o el gaudi de la subvenció.

c) Assumir les responsabilitats que puguen derivar-se de la realització de l’activitat.

d) Sotmetre’s a les actuacions de comprovació i seguiment a efectuar per l’òrgan instructor, així com a qualsevol altra actuació de comprovació o control financer que hagen d’efectuar els òrgans de control competents, tant autonòmics com nacionals o comunitaris.

e) Comunicar a la conselleria competent en pesca marítima i aqüicultura l’obtenció de subvencions per a la mateixa finalitat procedents de qualsevol administració o ens públic o privat, nacional o internacional. Esta comunicació s’haurà d’efectuar tan prompte com es conega i, en tot cas, amb anterioritat a la justificació de l’aplicació atorgada als fons percebuts.

f) Comunicar a l’òrgan concedent, i si és el cas, sol·licitar i obtindre autorització prèvia, sobre qualsevol modificació de les circumstàncies tant objectives com subjectives que afecten algun dels requisits o condicions de l’ajuda. Per a modificar els aspectes relacionats amb l’execució de l’operació se seguirà el que s’indica en l’article 20 d’esta orde.

g) No trobar-se incurs en cap de les situacions d’inadmissibilitat que preveu l’article 4.4 d’esta orde durant el període comprés entre la presentació de la sol·licitud d’ajudes i els cinc anys següents a la data en què s’haja efectuat el pagament final, la qual s’entén que és la data d’eixida de l’ajuda dels comptes públics.

h) Mantindre les inversions en els terminis i les condicions establits en l’article 26 d’esta orde.

i) En el cas d’ajudes a vaixells de pesca, este vaixell no es podrà transferir fora de la Unió Europea ni reabanderar-se amb pavelló de fora de la Unió durant, almenys, cinc anys des del pagament final de l’operació subvencionada.

j) Adoptar les mesures necessàries per a donar la publicitat adequada del caràcter públic del finançament de l’actuació objecte de subvenció, en els termes que es preveuen en l’article 11 d’esta orde.

k) Mantindre un sistema de comptabilitat específic per a les transaccions relacionades amb l’operació subvencionada o, si és el cas, assignar un codi comptable adequat per a estes.

l) Tindre i conservar els llibres comptables, els registres diligenciats i altres documents degudament auditats en els termes que s’exigixen en la legislació mercantil i sectorial aplicable a l’entitat beneficiària en cada cas, així com tots els estats comptables i els registres específics que exigisca la normativa reguladora de les ajudes, mentres puguen ser objecte de comprovació i control, a fi de garantir l’exercici adequat d’estes facultats.

m) Conservar en el nivell adequat tots els documents justificatius relacionats amb una operació subvencionada durant un termini de cinc anys a partir del 31 de desembre de l’any en què s’efectue l’últim pagament a la persona beneficiària, d’acord amb el que s’establix en l’article 82 del Reglament (UE) número 2021/1060. Este termini s’interromprà si s’inicia un procediment judicial o a petició de la Comissió.

n) Estar en possessió de les concessions i llicències corresponents que exigisca l’operació d’acord amb el dret aplicable i aportar-les a l’òrgan gestor en el moment de la sol·licitud de pagament.

o) Aportar i actualitzar la informació sol·licitada per l’òrgan gestor relativa al projecte que s’establix en l’article 42 i en l’annex XVII de l’RDC, així com la referida en l’article 25 d’esta orde.

p) Sotmetre’s a les actuacions de control financer previstes en els articles 113 i següents de la Llei 1/2015, de 6 de febrer, de la Generalitat i en els articles 44 i següents de la Llei 38/2003, de 17 de novembre, així com les que puguen dur a terme la Generalitat i altres òrgans de control.

q) Omplir i actualitzar els indicadors relatius al projecte.

r) Acreditar la viabilitat tècnica i econòmica de les operacions.

s) Complir amb els requisits específics que exigix l’EDLP corresponent al seu territori.

*Article 6. Projectes elegibles*

1. Els projectes que es presenten podran incloure inversions o gastos per a sufragar les operacions presentades en aplicació de cada una de les EDLP de cada GALP i amb objectius que estiguen definits en el capítol IV del títol II del FEMPA.

2. Els projectes, perquè siguen elegibles, compliran els requisits següents:

a) Contribuir als objectius de l’EDLP aprovada per a la zona a on actuarà.

b) Estar ubicats en el territori de cada GALP.

c) Ser viable tècnicament i econòmicament.

d) Complir amb les normes sectorials (UE, nacionals i regionals) aplicables a cada tipus de projecte.

e) Complir amb les condicions i els criteris mínims de selecció establits en l’EDLP corresponent.

3. L’ajuda relativa per a operacions en aplicació d’una EDLP podrà incloure actuacions que s’emmarquen en algun dels altres tipus d’activitat que es preveuen en la prioritat 1, la prioritat 2 o la prioritat 4 del programa FEMPA, excepte les de caràcter compensatori, sempre que estiguen incloses en l’estratègia i es justifique clarament la gestió i l’impacte local. Quan es concedisca una ajuda per a operacions corresponents a altres tipus d’activitat, s’aplicaran les condicions i requisits respectius, a excepció del que s’indica en l’annex III, sobre la intensitat de l’ajuda de l’RFEMPA.

4. Totes les operacions seleccionades hauran de complir la normativa comunitària, nacional i regional aplicable en matèria d’accessibilitat. En els criteris de selecció per a la concessió de les ajudes del Programa del FEMPA aprovats pel Comité de Seguiment del Programa FEMPA 2021-2027 es pot consultar una llista no exhaustiva de la normativa en la matèria susceptible d’aplicar-se en funció del tipus d’operació.

5. Totes les operacions seleccionades hauran de complir amb els requisits en matèria ambiental que establix l’apartat 3.1.1.4 dels criteris de selecció per a la concessió de les ajudes del Programa del FEMPA.

*Article 7. Gastos subvencionables*

1. Seran subvencionables els costos en què haja incorregut efectivament la persona beneficiària i que haja abonat en el transcurs de l’execució de les operacions. Perquè el gasto siga elegible, s’haurà d’ajustar als criteris següents:

a) Que s’hagen efectuat mentres dure l’acció o el programa de treball, amb excepció dels costos relatius a informes finals i certificats d’auditoria.

b) Que s’hagen consignat en el pressupost estimat total de l’acció o del programa de treball.

c) Que siguen necessaris per a l’execució de l’acció o del programa de treball objecte de la subvenció.

d) Que siguen identificables i verificables, en particular, que consten en la comptabilitat del beneficiari i s’hagen determinat d’acord amb les normes comptables aplicables del país en el qual el beneficiari estiga establit i de conformitat amb les pràctiques comptables habituals del beneficiari en matèria de gastos.

e) Que complisquen el que es disposa en la legislació fiscal i social aplicable.

f) Que siguen raonables i justificats, i complisquen amb el principi de bona gestió financera, especialment pel que fa a l’economia i l’eficiència.

g) Constituïxen l’objecte de l’ajuda, d’acord amb el que es disposa en l’RFEMPA i amb els tipus d’activitat i la intensitat d’ajuda que preveu.

2. Seran subvencionables els costos dels informes per a certificar la capacitat financera i operativa del beneficiari, així com els costos d’altres informes requerits per a demostrar l’elegibilitat de les operacions i per al compliment dels requisits exigits en esta orde.

*Article 8. Gastos no subvencionables*

1. Les operacions no seran subvencionables si han conclòs materialment o s’han executat íntegrament abans que es presente la sol·licitud d’ajuda, amb independència que s’hagen efectuat tots els pagaments relacionats. Tampoc seran elegibles les accions efectuades o abonades fora del període comprés entre l’1 de gener de 2021 i el 31 de desembre de 2029, que és la data en què finalitza el programa.

La comprovació d’estes circumstàncies es realitzarà de la manera següent:

– En operacions iniciades, però no finalitzades abans de la presentació de la sol·licitud d’ajuda, es comprovarà mitjançant una acta de no inici funcionarial o notarial que acredite que l’operació s’ha iniciat amb posterioritat a l’1 de gener de 2021, i mitjançant una acta funcionarial o notarial que acredite que l’operació no està finalitzada en el moment de presentar la sol·licitud d’ajuda.

– En operacions que s’inicien després de la presentació de la sol·licitud d’ajuda, en una mateixa acta notarial o funcionarial, es comprovarà el no inici i la no finalització de l’operació.

2. No seran subvencionables, tal com establix l’article 64 de l’RDC:

a) Els interessos de deute.

b) L’adquisició de terrenys per un cost superior al 10 % del total del gasto subvencionable de l’operació de què es tracte. En el cas de zones abandonades i de les que tinguen un passat industrial que incloguen edificis, este límit augmentarà fins al 15 %. Este apartat no s’aplicarà a les operacions relatives a la conservació del medi ambient.

c) L’impost sobre el valor afegit (IVA), excepte:

i) per a les operacions amb un cost total inferior a 5.000.000 d’euros (IVA inclòs), i

ii) per a les operacions el cost total de les quals siga d’almenys 5.000.000 d’euros (IVA inclòs) quan este no siga recuperable d’acord amb la legislació nacional sobre l’IVA.

3. No serà subvencionable, tal com establix l’article 66 de l’RDC, el gasto d’ajuda a la reubicació d’operacions.

4. No seran subvencionables els costos que s’establisquen en l’article 13 de l’RFEMPA.

a) Les operacions que augmenten la capacitat pesquera d’un vaixell de pesca, excepte si hi ha una disposició en contra de l’article 19 de l’RFEMPA.

b) L’adquisició d’equips que augmenten la capacitat d’un vaixell de pesca per a detectar peix.

c) La construcció i l’adquisició de vaixells de pesca o la importació de vaixells de pesca, excepte si hi ha una disposició en contra de l’article 17 de l’RFEMPA, denominat «Primera adquisició d’un vaixell de pesca».

d) La transferència de vaixells de pesca a tercers països o el reabanderament d’estos amb pavelló de tercers països, fins i tot per mitjà de la creació d’empreses conjuntes amb socis de tercers països.

e) La pesca exploratòria.

f) La transferència de la propietat d’una empresa.

g) La repoblació directa, llevat que es preveja expressament com a mesura de reintroducció o altres mesures de conservació en un acte jurídic de la Unió o en el cas de repoblació experimental.

h) La construcció de nous ports o llotges, amb excepció dels nous punts de desembarcament.

i) Els mecanismes d’intervenció del mercat destinats a retirar del mercat, de manera temporal o permanent, productes de la pesca o de l’aqüicultura amb vista a reduir l’oferta, a fi d’evitar la caiguda de preus o d’incrementar els preus, excepte si hi ha una disposició en contra de l’article 26, apartat 2; de l’RFEMPA.

j) Les inversions a bord de vaixells pesquers necessàries per a complir els requisits del dret de la Unió en vigor en el moment de la presentació de la sol·licitud de les ajudes, que també inclou els requisits derivats de les obligacions assumides per la Unió en el context de les organitzacions regionals d’ordenació pesquera, excepte si hi ha una disposició en contra de l’article 22 de l’RFEMPA relatiu al règim de control i observança de la pesca de la Unió Europea.

k) Les inversions a bord de vaixells pesquers que hagen dut a terme activitats pesqueres en el mar durant menys de seixanta dies en els dos anys civils anteriors a l’any de presentació de la sol·licitud de l’ajuda. S’entendrà per any civil el que es comprén entre l’1 de gener i el 31 de desembre.

l) La substitució o modernització d’un motor principal o auxiliar en un vaixell de pesca, excepte si hi ha una disposició en contra de l’article 18 de l’RFEMPA denominat «Substitució o modernització d’un motor principal o auxiliar».

5. Tampoc seran subvencionables:

a) Les compres de materials i equips usats, excepte en el cas de l’adquisició de vaixells per pescadors/ores jóvens, que s’entenen que són els que indica l’article 17 de l’RFEMPA.

b) El cost dels elements de transport que no estiguen directament relacionats amb l’operació.

c) En termes generals, els gastos originats per una mera reposició d’anteriors, llevat que la nova adquisició corresponga a inversions distintes de les anteriors, bé per la tecnologia que utilitzen o pel rendiment. Tampoc seran subvencionables els gastos originats per obres que suposen el reemplaçament d’elements deteriorats, obres de manteniment i reparació, com ara la substitució de taules, el reclavament del buc o la pintada, el calafatament dels vaixells; tot això, sense perjuí dels gastos que es consideren subvencionables que s’arrepleguen en el document de criteris de selecció.

d) Els gastos de constitució i primer establiment d’una societat no seran subvencionables, a excepció dels gastos que es consideren subvencionables que s’arrepleguen en el document dels criteris de selecció.

e) Les obres no vinculades amb el projecte d’inversió com ara vivendes, menjadors, obres d’embelliment, equips d’esbargiment i similars.

f) La urbanització que no estiga relacionada amb l’activitat del projecte que es pretén finançar.

g) La compra d’edificis o locals si estos s’han subvencionat en els últims 10 anys.

h) Gastos de funcionament que corresponguen al desenrotllament normal de l’activitat del beneficiari.

i) Les inversions en vaixells que no tinguen port base a la Comunitat Valenciana.

j) La mà d’obra pròpia, ni els materials de la mateixa procedència.

k) Els gastos de lloguer d’equips i les inversions finançades mitjançant arrendament financer (lísing). Així mateix, no seran subvencionables les adquisicions de béns en el marc d’un sistema de venda i arrendament retroactiu.

l) Els costos de llicències, taxes, impostos o tributs, a excepció del que es disposa en l’apartat 2.c d’este article.

m) Els costos dels projectes tècnics les accions dels quals no es duguen a terme

n) Quan el beneficiari de la subvenció siga una empresa, els gastos en què haja incorregut si estos s’han abonat fora dels terminis de pagament previstos en la normativa sectorial que li siga aplicable o, en defecte d’això, en els que establix la Llei 3/2004, de 29 de desembre, per la qual s’establixen mesures de lluita contra la morositat en les operacions comercials.

*Article 9. Compatibilitat de les ajudes*

1. L’import de l’ajuda concedida no podrà ser, en cap cas, de tal quantia que, aïlladament o en concurrència amb subvencions, ajudes, ingressos o recursos per a la mateixa finalitat, supere el cost de l’activitat subvencionada.

L’ajuda a capital circulant atorgada fonamentalment mitjançant instruments financers nacionals no es referix a un gasto específic i, per tant, és acumulable amb qualsevol altra ajuda FEMPA de caràcter específic i concreta.

2. Una operació podrà rebre ajuda d’un o més fons o d’un o més programes i d’altres instruments de la Unió. En estos casos, el gasto declarat en una sol·licitud de pagament per a un dels fons no haurà de declarar-se amb cap dels fins següents:

a) Per a aconseguir ajuda d’un altre fons o instrument de la Unió.

b) Per a aconseguir ajuda del mateix fons en el marc d’un altre programa.

L’import del gasto que ha de consignar-se en una sol·licitud de pagament d’un fons es podrà calcular per a cada fons i per al programa o programes de què es tracte a prorrata, de conformitat amb el document en el qual s’establisquen les condicions de l’ajuda.

En cap cas una ajuda pública que haja format part d’una sol·licitud de reembossament de qualsevol fons comunitari es podrà presentar de nou en el marc del FEMPA ni a la inversa.

*Article 10. Protecció de dades de caràcter personal*

1. La gestió de les ajudes que preveuen estes bases comporta el tractament de dades de caràcter personal, per la qual cosa cal complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. En la convocatòria s’inclourà la informació que s’ha de facilitar a les persones interessades en relació amb les seues dades de caràcter personal, d’acord amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre.

3. En el disseny de la sol·licitud, dels formularis, de l’aportació documental i altres actes administratius s’hauran de tindre en compte els principis de protecció de dades. En concret, les dades personals seran adequades, pertinents i limitades al que siga necessari en relació amb les finalitats per a les quals es tracten.

4. En tota la gestió de les ajudes es garantirà una seguretat adequada de les dades personals, la qual ha d’incloure la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l’aplicació de mesures tècniques o organitzatives apropiades que permeten aconseguir la integritat i la confidencialitat de les dades.

*Article 11. Publicitat, transparència, subministrament d’informació i dades obertes*

1. L’acceptació per part de les entitats beneficiàries del finançament de les ajudes regulades en esta orde implica l’acceptació de la seua inclusió en la llista d’operacions, que publicarà l’autoritat de gestió de conformitat amb l’article 49.3 de l’RDC.

2. Els beneficiaris del FEMPA assumiran les obligacions de conformitat amb l’article 50 de l’RDC que es resumixen a continuació. L’incompliment d’estes obligacions podrà suposar una cancel·lació de l’ajuda de fins a un 3 % de l’ajuda corresponent al FEMPA.

a) En el lloc web oficial del beneficiari, quan este lloc web existisca, i en els seus comptes en els mitjans socials, faran una descripció breu de l’operació, de manera proporcionada en relació amb el nivell de l’ajuda, amb els seus objectius i resultats, i destacaran l’ajuda financera de la Unió.

b) Proporcionaran una declaració que destaque l’ajuda de la Unió de manera visible en documents i materials de comunicació relacionats amb l’execució de l’operació, destinats al públic o als participants.

c) Per a les operacions amb un cost total superior a 100.000 euros, s’exhibiran plaques o tanques publicitàries resistents en un lloc ben visible per al públic, en les quals figure l’emblema de la Unió, de conformitat amb les característiques tècniques que figuren en l’annex IX de l’RDC, tan prompte com comence l’execució física de les operacions que impliquen inversions físiques o s’instal·len els equips que s’hagen adquirit.

d) Per a les operacions que no s’incloguen en la lletra c, s’exhibirà, en un lloc ben visible per al públic, almenys un cartell de grandària mínima A3 o una pantalla electrònica equivalent amb informació sobre l’operació en què es destaque l’ajuda dels fons.

e) Per a les operacions d’importància estratègica i les operacions amb un cost total superior a 22.460.546 d’euros, organitzaran una activitat o un acte de comunicació, segons convinga, i faran participar la Comissió i l’autoritat de gestió responsable en el moment oportú.

3. A més, les persones beneficiàries de la subvenció hauran de complir les obligacions de transparència que preveu la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions.

a) En particular, les entitats privades hauran de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

i) Perceben, durant el període d’un any, ajudes o subvencions públiques en una quantia superior a 100.000 euros.

ii) Perceben, durant el període d’un any natural, alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

iii) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, s’hauran de publicar en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. Esta publicació es farà per mitjà de la pàgina web de l’entitat, o bé mitjançant la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/va/tep.

Esta informació s’haurà de publicar a partir de l’any següent a aquell en el qual s’hagen superat els llindars establits i s’haurà de mantindre publicada durant, almenys, quatre anys naturals.

Sense perjuí de les obligacions que preveu l’apartat anterior, totes les entitats beneficiàries de subvenció hauran de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, amb la inclusió del logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

c) Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d’abril, en el termini de quinze dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l’article 5 de la Llei 1/2022, de 13 d’abril.

d) Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Article 12. Requisits de notificació, comunicació o exempció*

1. D’acord amb el que s’establix en l’article 10 de l’RFEMA, els articles 107, 108 i 109 del TFUE seran aplicables a les ajudes concedides pels estats membres a les empreses del sector pesquer i del sector de l’aqüicultura. No obstant això, no seran aplicables als pagaments efectuats pels estats membres en virtut del Reglament FEMPA dins de l’àmbit aplicable de l’article 42 del TFUE.

2. En el cas de beneficiaris que siguen empreses, quan s’articule la subvenció per a actuacions fora de l’àmbit del sector de la pesca i l’aqüicultura, les ajudes es regiran pel Reglament (UE) 2023/2831 *de minimis*.

*Article 13. Condicions específiques per a les ajudes de minimis*

1. El Reglament (UE) 2023/2831 *de minimis*  no es podrà aplicar als sectors que es determinen en l’article 1.1 d’este:

a) Les ajudes concedides a les empreses dedicades a la producció primària de productes de la pesca i de l’aqüicultura.

b) Les ajudes concedides a les empreses dedicades a la transformació i la comercialització de productes de la pesca i de l’aqüicultura, quan l’import de l’ajuda es determine en funció del preu o de la quantitat de productes adquirits o comercialitzats.

c) Les ajudes concedides a les empreses dedicades a la producció primària de productes agrícoles.

d) Les ajudes concedides a les empreses dedicades a la transformació i la comercialització de productes agrícoles, en un dels supòsits següents:

i) Quan l’import de l’ajuda es determine en funció del preu o de la quantitat d’estos productes adquirits a productors primaris o comercialitzats per les empreses interessades.

ii) Quan l’ajuda se supedite a la seua repercussió, total o parcial, als productors primaris.

e) Les ajudes concedides a activitats relacionades amb l’exportació a tercers països o a estats membres, en concret, les ajudes vinculades directament a les quantitats exportades, l’establiment i l’explotació d’una xarxa de distribució o altres gastos corrents relacionats amb l’activitat exportadora.

f) Les ajudes condicionades a la utilització de productes i servicis nacionals davant dels productes i els servicis importats.

Si una empresa opera en un dels sectors que es preveuen en l’apartat 1, lletres a, b, c o d, i també en un o diversos sectors dels altres que s’inclouen en l’àmbit aplicable del Reglament (UE) 2023/2831, o desenrotlla altres activitats que s’inclouen en este, este serà aplicable a les ajudes que es concedisquen en relació amb estos sectors o activitats, amb la condició que l’estat membre de què es tracte garantisca per mitjans apropiats, com ara separar les activitats o separar els comptes, que les activitats en els sectors exclosos de l’àmbit aplicable del Reglament (UE) 2023/2831 no es beneficien de les ajudes *de minimis*  concedides d’acord ambl Reglament (UE) 2023/2831.

2. En cas que les ajudes concedides s’acullen al Reglament *de minimis*, s’hauran de complir les condicions que es preveuen en este reglament, en particular:

a) L’import total amb este concepte *de minimis*, concedit a una única empresa, no excedirà els 300.000 euros en un període de tres anys anteriors a la data de concessió.

Se sol·licitarà a les entitats beneficiàries una declaració responsable sobre altres ajudes *de minimis*  (subjectes a este reglament o a altres reglaments *de minimis*) concedides en l’exercici fiscal en curs i en els dos exercicis anteriors. Este període presenta, a més, un caràcter mòbil. És a dir, que per a les noves ajudes *de minimis*  que es concedisquen s’ha de calcular la quantia total d’ajudes *de minimis*  atorgades en l’exercici fiscal corrent i en els anteriors. El moment en què s’ha de considerar concedida una ajuda *de minimis*  és aquell en què es reconega en l’empresa el dret legal a rebre l’ajuda en virtut del règim jurídic nacional aplicable.

b) Estes ajudes *de minimis*  no es podran utilitzar per a l’adquisició de vehicles de transport de mercaderies per carretera.

c) Les ajudes *de minimis*  es consideraran concedides en el moment en què es reconega a l’empresa el dret legal a rebre l’ajuda en virtut del règim jurídic aplicable, amb independència de la data de pagament de l’ajuda *de minimis*  a l’empresa.

d) El límit màxim establit en l’apartat a s’aplicarà al marge de la forma de l’ajuda *de minimis*  o l’objectiu que es perseguisca, i amb independència que l’ajuda es finance totalment o parcialment mitjançant recursos de la Unió. El període de tres exercicis fiscals es determinarà prenent com a referència els exercicis fiscals utilitzats per l’empresa en l’estat membre de què es tracte.

e) S’hauran de respectar les regles d’acumulació de les ajudes:

i) Les ajudes *de minimis*  concedides d’acord amb esta orde es podran acumular amb les ajudes *de minimis*  concedides de conformitat amb el Reglament (UE) 2023/2832, de la Comissió.

ii) Les ajudes *de minimis*  concedides d’acord amb esta orde es podran acumular amb les ajudes *de minimis*  concedides d’acord ambl Reglament (UE) núm. 1408/2013, de la Comissió (22), i al Reglament (UE), de la Comissió, número 717/2014 (23), fins al límit màxim establit en l’article 3, apartat 2, d’este reglament.

iii) Les ajudes *de minimis*  concedides en virtut d’este reglament no s’acumularan amb cap ajuda estatal en relació amb els mateixos gastos subvencionables ni amb ajudes estatals per a la mateixa mesura de finançament de risc si esta acumulació excedix la intensitat d’ajuda o l’import d’ajuda més elevat que corresponga i que s’haja fixat en les circumstàncies concretes de cada cas per un reglament d’exempció per categories o una decisió adoptats per la Comissió. Les ajudes *de minimis*  que no es concedisquen per a costos subvencionables específics ni es puguen atribuir a costos subvencionables específics es podran acumular a ajudes estatals concedides en virtut d’un reglament d’exempció per categories o una decisió adoptats per la Comissió.

f) Quan es concedisca una ajuda *de minimis*  s’informarà per escrit de l’import previst de l’ajuda i del caràcter *de minimis*, i es farà referència expressa al Reglament (UE) 2023/2831.

g) Els registres relatius a les ajudes *de minimis*  individuals s’hauran de mantindre durant deu exercicis fiscals comptats a partir de la data de concessió de l’ajuda.

3. L’òrgan concedent té la facultat per a efectuar les consultes de les concessions a les quals aplica la regla *de minimis*  registrades en la Base de dades nacional de subvencions per a comprovar els límits màxims establits per a estes ajudes.

4. El centre gestor s’assegurarà del compliment de les obligacions següents que establixen els articles 6 i 7 del Reglament (UE) 2023/2831:

a) Informar el beneficiari per escrit de l’import previst de l’ajuda, així com del seu caràcter *de minimis*, amb referència expressa al Reglament *de minimis*  aplicable, i amb una referència al títol i a la publicació en el Diario Oficial de la Unión Europea.

b) Presentar a la Comissió, a tot tardar el 30 de juny de cada any, les dades que s’han afegit sobre les ajudes *de minimis*  que s’han concedit durant l’any anterior. Les dades que s’han afegit inclouran el nombre de beneficiaris, l’import global de les ajudes *de minimis*  concedides i l’import global de les ajudes *de minimis*  concedides per sector (amb la nomenclatura NACE). La primera notificació de les dades es referirà a les ajudes *de minimis*  concedides entre l’1 de gener i el 31 de desembre de 2026. Els estats membres podran informar a la Comissió dels períodes anteriors sobre els quals es dispose de dades que s’hagen afegit.

c) Mantindre un registre detallat de tota la informació relativa a l’aplicació del Reglament (UE) 2023/2831 i de totes les altres subvencions que s’acullen a la regla *de minimis*  durant un període de deu exercicis fiscals comptats des de la seua concessió.

d) El centre gestor, per mitjà de la Direcció General de Fons Europeus, i amb una sol·licitud per escrit prèvia, facilitarà a la Comissió Europea, en un termini de vint dies hàbils o en el termini superior que s’establisca en la sol·licitud, tota la informació que la Comissió considere necessària per a determinar si s’han complit les condicions establides en el Reglament (UE) 2023/2831 i, especialment, per a determinar l’import total de les ajudes *de minimis*  rebudes per una empresa d’acord amb els límits establits en este reglament.

CAPÍTOL II

*Procediment de concessió*

*Article 14. Òrgans competents*

1. La instrucció del procediment per a la concessió de les ajudes per a projectes emmarcats en les ELDP correspondrà a la secció de pesca marítima de la direcció territorial en l’àmbit territorial de la qual s’haja de dur a terme l’activitat per a la qual s’ha sol·licitat finançament. Esta secció podrà efectuar d’ofici totes les actuacions que considere necessàries amb la finalitat de determinar, conéixer i comprovar les dades en virtut de les quals haja de formular l’informe de compliment de requisits.

2. El GALP, com a entitat col·laboradora, comprovarà la documentació de les persones sol·licitants, per a la qual cosa omplirà les fulles de control documental i de requisits amb les pistes d’auditoria que remeten a la documentació justificativa. A més, haurà d’emetre els informes pertinents que acrediten que els projectes complixen els criteris per a ser subvencionables i que s’adeqüen al que s’ha indicat en el procediment de selecció d’operacions, amb la inclusió de la valoració del projecte segons els criteris de selecció definits en l’EDLP del seu àmbit territorial. Estos informes i les fulles de control s’hauran de remetre a l’òrgan instructor per a comprovar l’elegibilitat del projecte i emetre l’informe de compliment de requisits.

3. La comissió de valoració revisarà els informes de compliment de requisits remesos per l’òrgan instructor, ordenarà els expedients de major a menor segons la proposta de valoració d’este informe i elevarà una proposta a la persona titular de la direcció general competent en matèria de pesca marítima i aqüicultura, amb la llista de sol·licituds estimades per a la concessió d’ajudes i les desestimades.

4. Es delega en la persona titular de la direcció general amb competències en pesca marítima i aqüicultura la resolució i concessió de les ajudes per al desenrotllament de les EDLP. Les resolucions administratives que s’adopten per delegació indicaran expressament esta circumstància i es consideraran dictades per l’òrgan delegant.

5. La secció de pesca marítima de la direcció territorial en l’àmbit territorial de la qual s’haja de dur a terme l’activitat per a la qual s’ha sol·licitat finançament, després d’efectuar les comprovacions relatives a la sol·licitud de pagament, elevarà la proposta de pagament de l’ajuda o de denegació.

6. Es delega en la persona titular de la direcció general amb competències en pesca marítima i aqüicultura la resolució sobre el pagament de les ajudes per al desenrotllament de les EDLP.

7. D’acord amb el que disposa l’article 61 del Reglament (UE, EURATOM) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió (el denominat Reglament financer), els òrgans que intervenen en el procediment per a la concessió i el pagament hauran d’adoptar les mesures oportunes per a evitar conflictes d’interessos en les funcions que estiguen davall la seua responsabilitat, així com adoptar les mesures oportunes per a fer front a les situacions que es puguen percebre objectivament com a conflictes d’interessos.

*Article 15. Forma i termini de presentació de les sol·licituds*

1. En virtut de l’article 14.3 de la Llei 39/2015, d’1 d’octubre, les persones interessades que complisquen els requisits que es preveuen per a ser beneficiàries en l’article 4 d’esta orde presentaran les sol·licituds telemàticament mitjançant el model normalitzat que es publicarà en la seu electrònica de la Generalitat en el termini i la forma que es determine en la convocatòria corresponent.

Les persones físiques que no tinguen accés i disponibilitat de mitjans electrònics es podran dirigir als GALP del territori a on s’haja de dur a terme l’actuació o a la direcció territorial corresponent per a efectuar el tràmit telemàtic, en els termes que s’indiquen en l’apartat 2 d’este article.

2. La presentació de sol·licituds es podrà efectuar per mitjà dels GALP del territori a on s’haja de dur a terme l’actuació, sempre que compten amb l’acreditació corresponent de la representació. La representació es podrà acreditar amb la documentació acreditativa de representació o, en cas d’estar registrat en el Registre de representants de l’Agència de Tecnologia i Certificació Electrònica de la Comunitat Valenciana (ACCV), mitjançant la no oposició a la consulta en este registre per l’òrgan gestor.

*Article 16. Instrucció del procediment*

1. El procediment de concessió s’iniciarà d’ofici mitjançant una convocatòria publicada en el *Diari Oficial de la Generalitat Valenciana*  i en la Base de dades nacional de subvencions, d’acord amb el procediment establit en l’article 20.8 de la Llei 38/2003, de 17 de novembre, i es fixarà l’import màxim destinat a la subvenció que s’atorgarà en cada un dels procediments de selecció successius, així com el crèdit pressupostari al qual se li imputa.

2. A partir de les pistes d’auditoria, les fulles de control i els informes elaborats pel GALP que acrediten l’adequació a l’EDLP i la valoració segons els criteris de selecció d’esta, la secció de pesca marítima de la direcció territorial corresponent comprovarà que la documentació presentada és correcta i que el sol·licitant complix amb els requisits establits en estes bases reguladores per a la concessió de l’ajuda econòmica que li puga correspondre.

3. Quan les subvencions financen obres o instal·lacions que exigisquen un projecte tècnic, este haurà de sotmetre’s a un informe de l’Oficina de Supervisió de Projectes.

4. En el cas que la sol·licitud no complisca els requisits exigits, o no s’acompanyen els documents preceptius, es requerirà a l’interessat perquè, en un termini de deu dies, esmene la falta o acompanye els documents, amb la indicació que si no ho fa així, s’entendrà desistida la seua petició, amb una resolució prèvia que s’haurà de dictar en els termes que preveu l’article 68, apartat 1, de la Llei 39/2015, d’1 d’octubre, del procediment administratiu comú de les administracions públiques. Esta resolució serà dictada pel director general amb competència en matèria de pesca marítima, tal com s’establix en l’article 18 d’esta orde, sense que siga necessari que la valore la comissió de valoració.

5. Per a cada un dels expedients, les seccions de pesca marítima de cada direcció territorial elaboraran un informe de compliment de requisits. En este informe es manifestarà si la documentació presentada és correcta, si el sol·licitant complix amb els requisits per a ser beneficiari i si l’operació és elegible d’acord amb el que s’establix en els articles 6 i 7 d’esta orde. A més, en els casos en què es complisquen estes circumstàncies, s’inclourà la proposta de valoració i la puntuació obtinguda d’acord amb els informes emesos pel GALP, la qual inclourà la proposta de cost elegible i la intensitat i l’import d’ajuda proposada.

6. La secció de pesca marítima de cada direcció territorial remetrà l’expedient complet juntament amb l’informe de compliment de requisits corresponent a la direcció general competent en pesca marítima i aqüicultura.

*Article 17. Valoració de sol·licituds*

1. La valoració de cada un dels projectes la durà a terme el GALP corresponent d’acord amb els criteris de selecció establits en la seua EDLP. Esta valoració s’inclourà en els informes preceptius que el GALP haurà de remetre a l’òrgan instructor per a l’emissió de l’informe de compliment de requisits.

2. Les sol·licituds que complisquen amb els requisits que s’exigixen en esta orde i en les convocatòries corresponents, i així ho acredite l’informe de compliment de requisits emés per la secció de pesca marítima de la direcció territorial corresponent, seran revisades per una comissió de valoració, creada a este efecte, i composta per la persona titular de la subdirecció general amb competència en pesca marítima i aqüicultura, que la presidirà la persona titular de la Direcció del Servici d’Ordenació del Sector Pesquer, en qualitat de secretari o secretària, i dos tècnics de la direcció general amb competències en pesca marítima i aqüicultura, en qualitat de vocals.

3. En cas de vacant, absència o malaltia d’algun dels membres de la comissió de valoració, se substituiran pels tècnics adscrits a la direcció general competent en pesca marítima i aqüicultura que designarà a este efecte la persona titular de la direcció general competent en matèria de pesca marítima i aqüicultura.

4. Esta comissió de valoració ajustarà el seu funcionament a les previsions que s’establixen per als òrgans col·legiats en el capítol II del títol preliminar de la Llei 40/2015, d’1 d’octubre, de règim jurídic del sector públic.

5. La comissió de valoració tindrà una composició equilibrada entre hòmens i dones, tenint en compte les persones titulars i els suplents que es puguen designar.

6. La comissió de valoració podrà recaptar tots els informes, les dades i els documents que considere convenients per a resoldre els dubtes que es presenten i prendre els acords necessaris.

7. La comissió de valoració revisarà els informes de compliment de requisits, ordenarà els expedients de major a menor segons la proposta de valoració d’este informe i, en funció del crèdit disponible que s’establisca en la convocatòria, remetrà un informe amb el resultat a l’òrgan instructor, en este cas, a les seccions de pesca marítima de les direccions territorials. En este informe s’expressarà la llista de sol·licitants per als quals es proposa la concessió de la subvenció i la quantia d’esta, així com, de manera expressa, la desestimació de la resta de sol·licituds.

En cas que el crèdit pressupostari disponible en la convocatòria siga insuficient per a atendre totes les sol·licituds que complisquen amb els requisits exigits, es resoldran negativament les que hagen obtingut menys puntuació per falta de fons. En cas d’empat, es prioritzarà per a resoldre positivament la sol·licitud que s’haja presentat primer.

8. L’òrgan instructor, a la vista de l’expedient i de l’informe de l’òrgan col·legiat, formularà la proposta de resolució provisional, degudament motivada, que s’haurà de notificar als interessats en la forma que establisca la convocatòria, i es concedirà un termini de deu dies per a presentar al·legacions.

9. Examinades les al·legacions adduïdes, si és el cas, pels interessats, es formularà la proposta de resolució definitiva, que haurà d’expressar el sol·licitant per al qual es proposa la concessió de la subvenció i la quantia, així com especificar l’avaluació i els criteris de valoració que s’han seguit per a efectuar-la.

10. La proposta de resolució definitiva s’elevarà a l’òrgan competent per a la resolució.

*Article 18. Resolució de la concessió d’ajuda*

1. La persona titular de la direcció general competent en pesca marítima i aqüicultura resoldrà el procediment de concessió en el termini de quinze dies a partir de la data d’elevació de la proposta de resolució per part de la comissió de valoració, i d’acord amb el que es preveu en l’article 88 de la Llei 39/2015, d’1 d’octubre.

2. Mitjançant la resolució, s’acordarà tant l’atorgament de les ajudes com la desestimació i la no concessió, per inadmissió, denegació, desistiment, renúncia al dret o la impossibilitat material sobrevinguda. La resolució serà motivada en cas de desestimació i en els casos en què així ho exigisca la llei.

3. La resolució de concessió de l’ajuda concretarà la data límit de finalització de l’operació d’acord amb criteris objectius de gestió d’estes ajudes, i es podran dividir en diverses anualitats. Abans d’esta data, el beneficiari haurà de comunicar a la secció de pesca marítima de la direcció territorial corresponent que ha finalitzat l’operació a l’efecte d’alçar l’acta de final d’obra corresponent.

*Article 19. Notificació*

1. La resolució es notificarà als interessats, tant si han resultat beneficiaris com si no, de conformitat amb el que es disposa en els articles 40 i següents de la Llei 39/2015, d’1 d’octubre.

2. El termini màxim per a dictar i notificar esta resolució serà de 6 mesos comptats a partir de l’endemà de finalització del termini de presentació de sol·licituds. El transcurs el termini mencionat sense que s’haja dictat i notificat la resolució legitima les persones interessades per a entendre la seua sol·licitud desestimada per silenci administratiu.

3. Contra esta resolució que posa fi a la via administrativa es podrà interposar, potestativament, un recurs de reposició davant de la persona titular de la conselleria competent en pesca marítima i aqüicultura, en el termini d’un mes comptat des de l’endemà de la publicació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l’endemà de la publicació. Tot això, de conformitat amb el que disposen els articles 123 i 124 de la Llei 39/2015, d’1 d’octubre, i 46.1 de la Llei 29/1998, de 13 de juliol, reguladora de la jurisdicció contenciosa administrativa.

*Article 20. Modificació de les operacions*

1. Els beneficiaris podran modificar les operacions aprovades inicialment.

2. Les modificacions, majors o menors, que suposen un increment del pressupost aprovat inicialment no suposaran un increment de l’ajuda concedida.

Les modificacions, majors o menors, que suposen una disminució del pressupost inicialment aprovat suposaran la reducció proporcional de l’ajuda concedida.

3. Es consideraran modificacions majors:

a) La no execució d’una partida de gasto inclosa en una operació.

b) Variacions que impliquen la inclusió de noves partides de gasto no programades en l’operació inicialment aprovada. En este cas, la inclusió d’una nova partida de gasto es regirà per allò que s’indique per a la presentació de la memòria valorada en la convocatòria. Atés que en cap cas la inclusió d’una partida de gasto no programada pot suposar un increment de l’ajuda concedida, estes hauran de compensar-se amb variacions a la baixa d’una altra partida de gasto.

c) Variacions que afecten els criteris de selecció utilitzats per a avaluar les sol·licituds.

d) Les que suposen una alteració del calendari d’execució en una subvenció plurianual en el sentit de modificar la distribució de les quanties assignades a cada anualitat.

e) Les que impliquen una variació en les unitats d’obra o mesuraments a l’alça d’un percentatge superior al 10 % o a la baixa en un percentatge superior al 40 % respecte del mesurament o unitats d’obra que s’ha aprovat prèviament en una partida de gasto. Atés que en cap cas la modificació pot suposar un increment de l’ajuda concedida, en casos de variacions a l’alça hauran de compensar-se amb variacions a la baixa d’una altra partida de gasto.

f) Les que impliquen una variació en els costos unitaris a l’alça d’un percentatge superior al 10 % al cost unitari prèviament aprovat en una partida de gasto. Atés que en cap cas la modificació pot suposar un increment de l’ajuda concedida, en casos de variacions a l’alça hauran de compensar-se amb variacions a la baixa d’una altra partida de gasto.

4. Es consideraran modificacions menors les que impliquen una variació quantitativa en les unitats d’obra o costos unitaris a l’alça d’un percentatge fins al 10 % o a la baixa en un percentatge inferior fins al 40 %, respectivament, respecte de qualsevol acció prèviament aprovada i concedida.

5. Els procediments per a poder dur a terme les modificacions variaran en funció del tipus de modificació de què es tracte, i es diferenciaran:

a) Modificacions majors: prèviament a executar-les, s’hauran de presentar per a la seua aprovació davant de les seccions de pesca marítima de les direccions territorials com a màxim dos mesos abans de la data límit de finalització de l’acció. Les seccions de pesca elaboraran un informe proposta d’autorització o denegació tenint en compte la causa que l’ha originada i faran constar, si és favorable, que la modificació complix els requisits següents:

i) No compromet l’objectiu global de l’operació, o en el cas d’una operació que, per les seues característiques, incloga diversos dels objectius globals, no es comprometen tots ells.

ii) No suposen canvis en l’elegibilitat de l’operació o del beneficiari.

iii) No impliquen una disminució de la puntuació que va rebre la sol·licitud d’ajuda en el procediment de selecció previ. En cas que siga així, es farà constar en l’informe la nova puntuació obtinguda, i serà condició necessària perquè es resolga favorablement que la nova puntuació quede per damunt de la puntuació de tall entre sol·licituds aprovades i no aprovades.

Este informe es remetrà a la direcció general competent en pesca marítima per a la resolució.

b) Modificacions menors: Hauran de comunicar-se a les seccions de pesca marítima de les direccions territorials perquè siguen avaluades, però no requerixen autorització expressa amb caràcter previ a la seua execució. El termini màxim per a comunicar estes modificacions serà abans del final per a la justificació de les inversions.

6. Solament s’admetrà una sol·licitud de modificació de les operacions per anualitat.

*Article 21. Subvencions plurianuals*

1. En operacions que preveuen inversions, el gasto podrà ser imputable a exercicis posteriors a aquell en què recaiga la resolució de concessió.

2. En la resolució de concessió d’una subvenció plurianual s’indicarà un calendari amb la distribució per anualitats de la quantia del gasto i la subvenció corresponent atenent el ritme d’execució de l’operació, de manera que per a cada anualitat es fixarà un termini màxim per a executar el gasto assignat a eixe any.

3. L’alteració del calendari d’execució acordat en la resolució es regirà pel que es disposa en l’article 20 d’esta orde.

4. Els abonaments de cada una de les anualitats tindran la consideració de pagaments a compte i es farà amb una justificació prèvia del gasto que s’ha efectuat en els mateixos termes que els que s’establixen en l’article 22 d’esta orde.

5. La no execució o justificació en termini dels imports assignats a cada anualitat sense haver obtingut pròrroga o haver-se autoritzat una alteració en el calendari suposarà la pèrdua de l’ajuda concedida per a eixa anualitat.

CAPÍTOL III

*Justificació i pagament*

*Article 22. Justificació de l’acció i sol·licitud de pagament*

1. Les persones beneficiàries hauran de presentar la sol·licitud de pagament telemàticament per mitjà de la seu electrònica de la Generalitat acompanyada de la documentació que justifique que s’ha dut a terme l’acció corresponent. Esta documentació, la qual s’establix en l’article 72 i següents del Reglament de la Llei general de subvencions, es determinarà en la convocatòria.

2. El termini per a presentar la documentació referida en este article serà d’un mes comptat a partir de l’endemà de la data límit de finalització de l’acció que figura en la resolució de concessió. L’incompliment del termini sense obtindre pròrroga suposarà la pèrdua de l’ajuda corresponent.

La pròrroga del període concedit en la resolució per a efectuar i justificar les operacions se sol·licitarà, almenys, amb un mes d’antelació al termini establit davant de les seccions de pesca marítima de la direcció territorial corresponent, que remetran la sol·licitud, acompanyada de l’informe sobre la procedència de la pròrroga, al director general competent en pesca marítima. Este resoldrà sobre l’ampliació i comunicarà, si és el cas, el nou termini concedit per a realitzar i justificar les operacions.

No es podrà prorrogar un termini que ja s’haja prorrogat.

3. Una vegada haja transcorregut el termini sense que s’haja presentat la justificació i la sol·licitud de pagament, la secció de pesca marítima de la direcció territorial en l’àmbit de la qual es duga a terme l’acció emetrà una resolució en la qual es considere que ha transcorregut el termini. Esta resolució es notificarà a l’interessat en els termes que preveuen els articles 40 i següents de la Llei 39/2015, d’1 d’octubre, i no s’admetran a tràmit les sol·licituds presentades amb posterioritat.

4. Únicament s’abonarà la totalitat de la subvenció concedida si l’operació s’ha executat i justificat íntegrament; en un altre cas, només s’abonarà la part de la subvenció proporcional a l’execució i els justificants de gasto aportats sempre que l’operació efectuada permeta aconseguir els objectius per als quals es va concedir la subvenció.

5. Les operacions que no siguen susceptibles de comprovació material hauran de justificar-se mitjançant un informe o una memòria en la qual es detalle l’activitat subvencionada, la finalitat que es pretenia aconseguir amb l’ajuda, i en la qual es demostre la consecució d’esta finalitat.

6. No s’admetran els pagaments en metàl·lic, i els rebuts d’estos pagaments no es poden considerar vàlids per a justificar gastos elegibles.

7. Mitjançant la presentació de la sol·licitud de pagament, el sol·licitant manifesta davall la seua responsabilitat que totes les dades que arreplega esta i la documentació que s’adjunta són verídiques i que està en possessió de la documentació que així ho acredita, i queda a la disposició de la Generalitat per a la presentació, la comprovació, el control i la inspecció posteriors que s’estimen oportuns.

*Article 23. Pagament de l’ajuda*

1. Les seccions de pesca de les direccions territorials comprovaran:

a) Que els productes i servicis cofinançats s’han entregat i prestat mitjançant una inspecció *in situ*  quan finalitze el termini d’execució o mitjançant l’anàlisi de la memòria en els projectes de gasto o inversions immaterials.

b) Que s’ha pagat l’import del gasto declarat pels beneficiaris en relació amb estos costos mitjançant l’anàlisi dels justificants de gasto i de pagament presentats juntament amb la sol·licitud de pagament.

c) Que els beneficiaris mantenen registres comptables independents o utilitzen codis de comptabilitat apropiats per a totes les transaccions relacionades amb l’operació. Este aspecte es comprovarà amb l’anàlisi de la comptabilitat del beneficiari.

2. Si la documentació és incompleta o conté errors corregibles, es requerirà als sol·licitants perquè, en el termini de deu dies hàbils, i d’acord amb l’article 68 de la Llei 39/2015, d’1 d’octubre, esmenen la falta o acompanyen els documents preceptius, amb l’advertiment que si no ho fan així, es considerarà que ha desistit de la seua sol·licitud de cobrament d’acord amb l’article mencionat i els efectes que preveu l’article 21 d’esta. Esta resolució la dictarà el director general amb competència en matèria de pesca marítima i aqüicultura.

3. En cas que la sol·licitud de pagament de l’interessat no s’accepte o es produïsca un incompliment de requisits, o en cas que el cost acceptat per al pagament siga inferior a l’aprovat, la secció de pesca marítima, abans d’elevar la seua proposta, donarà tràmit d’audiència a l’interessat, i li concedirà un termini de deu dies perquè al·legue el que considere convenient, d’acord amb el que s’establix en l’article 82 de la Llei 39/2015, d’1 d’octubre.

4. La secció de pesca marítima de la direcció territorial corresponent, una vegada vistes les dades que consten en l’expedient, remetrà la sol·licitud de cobrament i la documentació corresponent juntament amb una proposta de resolució a la direcció general competent en pesca marítima, a l’efecte d’emetre la resolució que procedisca.

5. Les propostes de pagament no creen cap dret a favor del beneficiari proposat davant de l’Administració.

6. Contra esta resolució, que posa fi a la via administrativa, es podrà interposar, potestativament, un recurs de reposició davant de la persona titular de la conselleria competent en pesca marítima i aqüicultura, en el termini d’un mes, comptat des de l’endemà de la publicació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l’endemà de la publicació. Tot això, de conformitat amb el que disposen els articles 123 i 124 de la Llei 39/2015, d’1 d’octubre, i 46.1 de la Llei 29/1998, de 13 de juliol, reguladora de la jurisdicció contenciosa administrativa.

*Article 24. Acomptes*

No es preveu que s’efectuen acomptes ni pagaments a compte de les ajudes concedides.

*Article 25. Comunicació dels resultats de l’operació finançada*

1. Els beneficiaris notificaran els valors dels indicadors de resultats pertinents establits per a cada operació una vegada haja finalitzat l’operació i, a tot tardar, en ocasió de la sol·licitud de l’últim pagament.

2. Les seccions de pesca marítima de les direccions territorials examinaran la versemblança dels valors dels indicadors de resultats que ha notificat el beneficiari abans d’efectuar l’últim pagament.

3. El beneficiari facilitarà, així mateix, la informació següent:

a) Característiques del beneficiari: nom, tipus de beneficiari, dimensió de l’empresa, sexe i dades de contacte.

b) Característiques de les operacions: objectiu específic, tipus d’operació, sector de què es tracta, valors dels indicadors, número del registre comú de la flota, dades financeres i tipus d’ajuda.

*Article 26. Verificacions del manteniment de les inversions*

1. En el cas d’inversions en infraestructures o inversions productives, l’equip verificador comprovarà que, en els cinc anys següents a la data comptable de l’últim pagament de l’ajuda, l’operació no està en cap de les circumstàncies següents:

a) El cessament o la transferència d’una activitat productiva fora de la Comunitat Valenciana.

b) Un canvi en la propietat d’un element d’infraestructura que proporcione a una empresa o a un organisme públic un avantatge indegut.

c) Un canvi substancial que afecte la naturalesa, els objectius o les condicions d’execució de l’operació, de manera que es menyscaben els seus objectius originals.

Este termini es reduirà a tres anys en casos de manteniment d’inversions o de llocs de treball creats per pimes.

2. En cas que es detecte alguna de les situacions que s’han exposat en l’apartat anterior, es reembossarà l’ajuda d’acord amb el que es preveu en l’article 29 d’esta orde.

CAPÍTOL IV

*Controls i reintegrament de l’ajuda*

*Article 27. Actuacions de comprovació, control i inspecció de les ajudes*

1. L’òrgan concedent de les ajudes té la facultat per a efectuar els controls que considere necessaris per a comprovar les dades que justifiquen l’atorgament de l’ajuda, així com d’inspeccionar les actuacions per a comprovar que es complix la destinació de les ajudes, els requisits i els compromisos establits en estes bases reguladores i en la normativa sobre controls que regula les ajudes finançades pel Fons Europeu Marítim, de Pesca i d’Aqüicultura. A més, d’acord amb el que s’establix en la disposició addicional octava de la Llei orgànica 3/2018, de 5 de desembre, i en l’article 4 de la Llei 40/2015, d’octubre, l’òrgan gestor podrà verificar les dades que han manifestat les persones interessades amb la finalitat de comprovar-ne l’exactitud.

2. L’exercici d’estes funcions d’inspecció i control inclou les actuacions dirigides a la prevenció i detecció de frau, d’acord amb el que s’establix en l’RDC i en l’RFEMPA.

Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançades totalment o parcialment amb càrrec a fons procedents de la Unió Europea en el marc de qualsevol de les convocatòries per a la concessió d’ajudes objecte d’estes bases, podrà posar estos fets en coneixement del Servici Nacional de Coordinació Antifrau de la Intervenció General de l’Administració de l’Estat, per mitjans electrònics mitjançant el canal habilitat a este efecte per este servici en l’adreça web

<https://www.igae.pap.hacienda.gob.es/sitios/igae/es-es/snca/Paginas/ComunicacionSNCA.aspx>, i en els termes establits en la Comunicació 1/2007, de 6 d’abril, del servici mencionat.

3. D’acord amb l’article 46.2 de la Llei 38/2003, de 17 de novembre, la negativa a complir l’obligació de les persones beneficiàries o tercers a prestar col·laboració i facilitar documentació que se’ls requerisca en l’exercici d’estes funcions d’inspecció i control es considerarà resistència, excusa, obstrucció o negativa i, per tant, causa de revocació i reintegrament, si és el cas, de l’ajuda, sense perjuí de les sancions que puguen correspondre.

4. Per a comprovar que el beneficiari no està incurs en una causa d’inadmissibilitat definida en l’article 4.4.a d’esta orde, es consultarà el Registre nacional d’infraccions greus, creat pel Reial decret 114/2013, de 15 de febrer, de competència de l’Administració general de l’Estat, així com qualsevol altra font d’informació existent.

Per a comprovar que el beneficiari no està incurs en una causa d’inadmissibilitat definida en l’article 4.4.b d’esta orde, es consultaran les llistes que arrepleguen els enllaços següents i es comprovarà que el sol·licitant no està implicat en pesca il·legal:           <https://oceans-and-fisheries.ec.europa.eu/fisheries/rules/illegal-fishing_en>

En l’apartat «Overview of IUU procedures», hi ha la llista actualitzada de tercers països no cooperants.

En l’apartat «EU IUU vessels list», hi ha la llista de vaixells de pesca INDNR de la Comissió Europea actualitzada.

Per a comprovar que el beneficiari no està incurs en una causa d’inadmissibilitat definida en l’article 4.4.c d’esta orde, es consultarà el Registre central de penats en el cas de les persones físiques que hagen prestat consentiment per a això.

La comprovació que el beneficiari no ha comés un frau tipificat com a delicte es durà a terme mitjançant la consulta al Registre central de penats mencionat en l’apartat anterior, així com per mitjà de la consulta a la Base de dades nacional de subvencions, en la qual es pot comprovar l’existència o no d’inhabilitacions per sentència judicial per a l’obtenció de subvencions i les subvencions concedides. Així mateix, es verificarà la identitat del sol·licitant i del representant, si és el cas.

En el cas de supòsits de frau que no siguen constitutius de delicte, cada òrgan gestor de l’ajuda corresponent serà el competent per a iniciar el procediment administratiu que determine l’existència o no d’una infracció administrativa constitutiva de frau i, en cas que s’arribe a considerar com a tal, imposar la sanció corresponent. En estos casos, l’òrgan competent haurà de gravar la circumstància en l’aplicació informàtica APLIFEMPA, ferramenta a partir de la qual la resta d’OIG verificaran si s’ha produït frau o no.

5. Addicionalment a les comprovacions que s’indiquen en l’article 23 d’esta orde, una unitat de verificació independent durà a terme, a partir d’una mostra d’expedients seleccionada en funció de criteris de risc establits en el pla de verificació, les comprovacions següents:

– Que els productes i servicis cofinançats s’han entregat i prestat mitjançant una inspecció *in situ*  una vegada finalitzat el termini d’execució o mitjançant l’anàlisi de la memòria en els projectes de gasto o inversions immaterials.

– Que l’operació complix el dret aplicable, les condicions del programa i les condicions perquè l’operació reba ajuda mitjançant una revisió completa de l’expedient.

– Que s’ha pagat l’import del gasto declarat pels beneficiaris en relació amb estos costos mitjançant l’anàlisi dels justificants de gasto i pagament presentats juntament amb la sol·licitud de pagament.

– Que els beneficiaris mantenen registres comptables independents o utilitzen codis de comptabilitat apropiats per a totes les transaccions relacionades amb l’operació. Este aspecte es comprovarà amb l’anàlisi de la comptabilitat del beneficiari.

6. El pla de verificació l’aprovarà la direcció general competent en matèria de pesca marítima i aqüicultura, per delegació de la persona titular de la conselleria competent en matèria de pesca marítima i aqüicultura, segons s’establix en l’article 169.3 de la Llei 1/2015, de 6 de febrer.

*Article 28. Pèrdua o minoració de l’ajuda*

Qualsevol alteració de les condicions que s’han tingut en compte per a concedir l’ajuda sense que es comunique i autoritze prèviament, si és el cas, i, en tot cas, l’obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.

*Article 29. Reintegrament*

1. Correspondrà el reembossament de les quantitats percebudes i l’exigència de l’interés de demora, tal com s’indica en l’article 16 de la Llei 1/2015, de 6 de febrer, de la Generalitat, corresponent des del moment del pagament de la subvenció fins a la data en què s’acorde la procedència del reintegrament, en els casos que preveuen en els articles 36 i 37 de la Llei 38/2003, de 17 de novembre.

Així mateix, serà causa de reintegrament de l’ajuda el fet d’estar en qualsevol de les situacions previstes en l’article 5.2.g o de l’article 27 d’esta orde. Si qualsevol d’estes situacions a què es fa referència es produïx després d’haver efectuat el pagament final a la persona beneficiària, però abans que hagen transcorregut els terminis que s’establixen en estos articles, l’import que s’ha de recuperar es calcularà prorrata temporis.

2. Els procediments de reintegrament de subvencions es regiran pel que es disposa en l’article 42 de la Llei 38/2003, de 17 de novembre, i en l’article 172 de la Llei 1/2015, de 6 de febrer.

3. Les seccions de pesca de les direccions territorials de la conselleria amb competències en pesca marítima i aqüicultura iniciaran el procediment de reintegrament de la subvenció i s’instruirà un expedient, amb l’audiència prèvia de l’entitat interessada, de devolució d’ajudes.

4. Una vegada tramitat el procediment de reintegrament, les seccions de pesca de la direcció territorial enviaran l’expedient amb la proposta que corresponga al director general competent en matèria de pesca marítima i aqüicultura, per a la seua resolució per delegació.

CAPÍTOL V

*Règim i procediment sancionador*

*Article 30. Responsabilitats i règim sancionador*

El règim de responsabilitats, infraccions i sancions aplicable és el que es preveu en el títol IV de la Llei 38/2003, de 17 de novembre, així com en el capítol IV del títol X de la Llei 1/2015, de 6 de febrer.

DISPOSICIONS ADDICIONALS

*Primera. Absència de repercussió econòmica*

L’aprovació d’estes bases no comporta obligació econòmica o cap gasto per al pressupost de la Generalitat. Seran les successives resolucions per les quals s’efectuen les convocatòries periòdiques específiques de les ajudes les que comportaran estes obligacions econòmiques.

*Segona. Delegació*

Es delega en la persona titular de la Direcció General de Pesca la competència per a dictar la resolució de la convocatòria, les resolucions de concessió, denegació, reintegrament, pagament, revocació i revisió de les ajudes que preveu esta orde. Les resolucions administratives que s’adopten per delegació indicaran expressament esta circumstància i es consideraran dictades per l’òrgan delegant.

DISPOSICIÓ DEROGATÒRIA

*Única. Derogació normativa*

Queden derogades totes les disposicions del mateix rang o inferior que s’oposen al que es disposa en esta orde.

DISPOSICIONS FINALS

*Primera. Disposicions aplicables i desplegament*

Es faculta la persona titular de la Direcció General de Pesca per a dictar els actes, resolucions i instruccions que siguen necessaris per a l’aplicació d’esta orde.

*Segona. Entrada en vigor*

Esta orde entrarà en vigor l’endemà de la publicació en el *Diari Oficial de la Generalitat Valenciana*.

  

València, 4 d'octubre de 2024

Miguel Barrachina Ros

Conseller d'Agricultura, Aigua, Ramaderia i Pesca


Còpia Permalink ELI